फिल्म समीक्षा – मदारी
भ्रष्टाचार , भारत खाति एगो अइसन मुद्दा ह जवना प हम अंखफोर भइला के बाद से फिल्म देखि रहल बानी । अइसन नइखे कि पहिले के फिल्मन मे भ्रष्टाचार के उजागर ना कइल गइल रहे बाकि ” मदारी ” एह विषय प एकदम अलहदा बिआ ।
मदारी फिल्म मे सांस फुलावत आह निकालत गीत गाना नइखे ना अइसन कवनो सीन बा जवना प रउवा कुछ अइसन व्यवहार करी जवना के रउवा सलमान खान शाहरुख भा अइसन कुल्हि सिनेमा मे करेनी । एह फिल्म के कथ्य यथार्थ बा , ई फिल्म यथार्थ के देखावे के कोशिश कइले बिआ, भले फिल्म ड्रामेटिक अंदाज मे आगे बढत बिआ, बाकि जवन मैसेज देबे के ओह के बहुत नीमन से सरिहार के दे रहल बिआ ।
भारत मे पुल के गिरल एगो आम बात ह, सरकारी विफलता ( मुल रुप से भ्रष्टाचार के वजह ) से कइ गो हादसा भइल बा आ अबहियो हो रहल बा । फिल्म मदारी बस एहि चीझू के आपन केंद्र बना के आगे बढ रहल बिआ आ एह विषय प आपन मैसेज देबे मे हर तरह से सफल बिआ ।
जहाँ होम मिनिस्टर सोसलिस्ट के दावा करत अपना बेटा के सामान्य स्कुल मे बोर्डिग मे बिना कवनो खास ताम-झाम सिक्योरिटी के पढावे के देखावा करत बाडे त एह फिल्म मे ” उदयशंकर-मायावती ” जइसन भाव भी लउकत बा कि भ्रष्ट्राचार के उजागर करत एगो आम आदमी के अपहरण वाला एप्रोच प पुरा भारत उखड़ के आ जाता बाकि जइसही होम मिनिस्टर के मेहरारु अपील करत बाड़ी अपना बेटा खाति त देश एकदम पघिल जाता ।
जनता के बेवहार के उजागर करत , राजनीति आ मिडिया के नेक्सस के बहुत साफ सोझ तरिका से सामने ले आवत , कवनो सरकारी काम मे भ्रष्ट्राचार के मूल कारण के सोझा ले आवत ई फिल्म बहुत गहिराह बनल बिआ जवन हो सकेला पाटी आटी से बन्हाइल लोगन के ना बुझाउ आ मनोरंजन के रुप मे देखे वाला के बोर लागो । ओट , नेता , सांसद , विधायक, भ्रष्टाचार, पाटी फंड , घुसखोरी आदि के बहुत पोढ आ सटीक तरिका से देखावल बा ।
फिल्म असल मे डेढ पवने दू घंटा के रहित त ढेर नीमन रहल ह बाकि फिल्म के बरिआरी कुछ घींचल गइल बा , किरदारन के सलेक्सन बहुत जबरजस्त बा बाकि प्लेसिंग ( जगहि धरावल ) सही नइखे । पुरा फिल्म इरफान के बेहतरीन जबरजस्त आ खांटी अभिनय के आरी-कगरी घुमि रहल बिआ । जिमि शेरगिल के अभिनय एगो किरदार के छवि मे बहुत बरिआर बनल बा ।
सिस्टम से लड़त एगो बाप, परिवारिक बोझ से भीतरे भीतर खोखड़ होत एगो पति , इरफान खान के किरदार अपना आप मे कई गो जिनगी जी रहल बा । फिल्म मे कइ जगह इरफान आ होम मिनिस्टर के लइका के बीच के संवाद आ ओह घरी इरफान के अभिनय भा अकेले मे इरफान के अपना आप के एनालाइज करत जवन अभिनय सोझा आइल बा उ रिमार्केबल बा । फिल्म के अंत मे भ्रष्ट्राचार खाति जवन नेता लोगन के मजबुरी बड़ुवे उहो सोझा आवत बा ।
फिल्म के अंत तनि बेसी ड्रामैटिक हो गइल बा , बाकि जवन मैसेज इ फिल्म दिहल चाहत बिआ ओह खाति शायद एह ले बेहतरीन क्लाइमेक्स ना हो सकत रहल ह । फिल्म मे संवाद , इरफान के हाव-भाव अभिनय एह फिल्म के सबसे बरिआर प्वाईंट बा ।
इरफान के फैन हई, रउवा सिटियाबाजी से बेसी अभिनय रुचेला , गीत-गाना मे कम रुची राखेनी , भाउक हईँ , सिस्टम से दुखी बानी , अपना आप मे कइ गो जिनगी जिअत बानी , सामाजिक बानी त एह फिल्म के जरुर देखी । जदि स्टार के बात आई त हमरा ओर से एह फिल्म के साढे तीन स्टार ।
जरुरे पढ़ी –
mag_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva hin_Deva